title: 2006/914/ΕΚ: Απόφαση του Συμβουλίου, της 13ης Νοεμβρίου 2006 , σχετικά με τη σύναψη της συμφωνίας μεταξύ της Ευρωπαϊκής Κοινότητας και του Βασιλείου της Νορβηγίας για την επανεξέταση του ύψους της χρηματοδοτικής συνεισφοράς της Νορβηγίας που προβλέπεται στη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ)

text:
               12.12.2006

               EL

               Επίσημη Εφημερίδα της Ευρωπαϊκής Ένωσης

               L 349/47

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Νοεμβρίου 2006
   σχετικά με τη σύναψη της συμφωνίας μεταξύ της Ευρωπαϊκής Κοινότητας και του Βασιλείου της Νορβηγίας για την επανεξέταση του ύψους της χρηματοδοτικής συνεισφοράς της Νορβηγίας που προβλέπεται στη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ)
   (2006/914/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 σε συνδυασμό με το άρθρο 300 παράγραφος 2 πρώτο εδάφιο πρώτη φράση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Ο κανονισμός (ΕΟΚ) αριθ. 302/93 του Συμβουλίου, της 8ης Φεβρουαρίου 1993, για την ίδρυση Ευρωπαϊκού Κέντρου Παρακολούθησης Ναρκωτικών και Τοξικομανίας (2), προβλέπει στο άρθρο 13 ότι το Κέντρο θα είναι ανοικτό στις τρίτες χώρες, οι οποίες συμμερίζονται το ενδιαφέρον της Κοινότητας και των κρατών μελών της για τους στόχους και τα επιτεύγματα του Κέντρου.

               (2)

               Η συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας υπεγράφη στις 19 Οκτωβρίου 2000 και άρχισε να ισχύει την 1η Ιανουαρίου 2001 (3). Το άρθρο 5 της εν λόγω συμφωνίας καθορίζει τη χρηματοδοτική συνεισφορά της Νορβηγίας στις εργασίες του ΕΚΠΝΤ.

               (3)

               Η Νορβηγία ζήτησε την επανεξέταση της χρηματοδοτικής της συνεισφοράς στις εργασίες του ΕΚΠΝΤ, μετά τη διεύρυνση της Ευρωπαϊκής Ένωσης.

               (4)

               Η Επιτροπή διαπραγματεύθηκε εξ ονόματος της Κοινότητας συμφωνία με το Βασίλειο της Νορβηγίας για την επανεξέταση του ύψους της χρηματοδοτικής συνεισφοράς της Νορβηγίας που προβλέπεται στη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας.

               (5)

               Θα πρέπει να εγκριθεί η συμφωνία που μονογραφήθηκε την 11η Νοεμβρίου 2005,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για την επανεξέταση του ύψους της χρηματοδοτικής συνεισφοράς της Νορβηγίας που προβλέπεται στη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας εγκρίνεται εξ ονόματος της Κοινότητας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Κοινότητα.
   Άρθρο 3
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να διαβιβάσουν τη διπλωματική επιστολή η οποία προβλέπεται στο άρθρο 3 της συμφωνίας.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Νοεμβρίου 2006.

            Για το Συμβούλιο

            Ο πρόεδρος

         E. TUOMIOJA

      (1)  Γνώμη που εκδόθηκε στις 24.10.2006 (δεν δημοσιεύθηκε ακόμα στην Επίσημη Εφημερίδα).

      (2)  ΕΕ L 36 της 12.2.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1651/2003 (ΕΕ L 245 της 29.9.2003, σ. 30).

      (3)  ΕΕ L 257 της 11.10.2000, σ. 24.
    ---documentbreak---

               12.12.2006

               EL

               Επίσημη Εφημερίδα της Ευρωπαϊκής Ένωσης

               L 349/49

         ΣΥΜΦΩΝΊΑ
   μεταξύ της Ευρωπαϊκής Κοινότητας και του Βασιλείου της Νορβηγίας για την επανεξέταση του ύψους της χρηματοδοτικής συνεισφοράς της Νορβηγίας που προβλέπεται στη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ)
   Η ΕΥΡΩΠΑΪΚΗ ΚΟΙΝΟΤΗΤΑ, (αποκαλουμένη εφεξής «Κοινότητα»)
   αφενός,
   ΚΑΙ ΤΟ ΒΑΣΙΛΕΙΟ ΤΗΣ ΝΟΡΒΗΓΙΑΣ (αποκαλουμένη εφεξής «Νορβηγία»)
   αφετέρου,
   ΥΠΕΝΘΥΜΙΖΟΝΤΑΣ τη συμφωνία μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ) που υπεγράφη την 19η Οκτωβρίου 2000, και τέθηκε σε ισχύ την 1η Ιανουαρίου 2001, και το άρθρο 5 που καθορίζει τη χρηματοδοτική συνεισφορά της Νορβηγίας στις εργασίες του ΕΚΠΝΤ,
   ΕΧΟΝΤΑΣ ΥΠΟΨΗ ότι η Νορβηγία έχει ζητήσει την επανεξέταση της χρηματοδοτικής της συνεισφοράς στις εργασίες του ΕΚΠΝΤ, ενόψει της διεύρυνσης της Ευρωπαϊκής Ένωσης,
   ΑΠΟΦΑΣΙΣΑΝ ΝΑ ΣΥΝΑΨΟΥΝ ΤΗΝ ΠΑΡΟΥΣΑ ΣΥΜΦΩΝΙΑ:
   Άρθρο 1
   Το άρθρο 5 της συμφωνίας μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του ΕΚΠΝΤ αντικαθίσταται από το ακόλουθο κείμενο:

      «Άρθρο 5
      Η Νορβηγία καταβάλλει χρηματοδοτική συνεισφορά στις δραστηριότητες του Κέντρου σύμφωνα με τις διατάξεις που θεσπίζονται στο παράρτημα της παρούσας συμφωνίας, το οποίο αποτελεί αναπόσπαστο τμήμα της».

   Άρθρο 2
   Το παράρτημα της παρούσας συμφωνίας καθίσταται παράρτημα της συμφωνίας μεταξύ της Ευρωπαϊκής Κοινότητας και του Βασιλείου της Νορβηγίας για τη συμμετοχή της Νορβηγίας στις εργασίες του ΕΚΠΝΤ.
   Ο τύπος που καθορίζεται στο παράρτημα εφαρμόζεται στον υπολογισμό της χρηματοδοτικής συνεισφοράς της Νορβηγίας στον προϋπολογισμό του ΕΚΠΝΤ από την αρχή του έτους κατά το οποίο αρχίζει να ισχύει η παρούσα συμφωνία.
   Άρθρο 3
   Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της ημερομηνίας παραλαβής της τελευταίας διπλωματικής επιστολής η οποία επιβεβαιώνει ότι πληρώθηκαν οι νομικές προϋποθέσεις του αντίστοιχου συμβαλλόμενου μέρους σχετικά με την έναρξη ισχύος της συμφωνίας.
   ΠΑΡΑΡΤΗΜΑ
   Χρηματοδοτική συνεισφορά της Νορβηγίας

               1.

               Για να ληφθούν υπόψη οι πιθανές μελλοντικές διευρύνσεις της Ευρωπαϊκής Ένωσης και να αποφευχθούν οι περαιτέρω προσαρμογές, ο τύπος υπολογισμού της συνεισφοράς της Νορβηγίας είναι ο ακόλουθος:
               Ύψος της κοινοτικής επιχορήγησης, εξαιρουμένης της χρηματοδότησης του Reitox/(αριθμός κρατών μελών της Ευρωπαϊκής Ένωσης + 1) –10 %.

               2.

               Ανεξαρτήτως του αριθμού των κρατών μελών της Ένωσης, η χρηματοδοτική συνεισφορά της Νορβηγίας δεν πρέπει να είναι κατώτερη ποσού ύψους 271 000 ευρώ (τιμή 2004). Το ποσό αυτό αντιστοιχεί στο κόστος της διεύρυνσης ανά χώρα, όπως υπολογίστηκε από το ΕΚΠΝΤ το 2001. Το ποσό αυτό θα αποτελεί, κάθε έτος, αντικείμενο τεχνικής προσαρμογής σε συνάρτηση με την εξέλιξη των τιμών και του ακαθαρίστου εθνικού εισοδήματος (ΑΕΕ) της Ευρωπαϊκής Ένωσης.


title: 2005/30/ΕΚ, Ευρατόμ: Απόφαση του Συμβουλίου, της 24ης Σεπτεμβρίου 2004, για το διορισμό μέλους βρετανικής ιθαγένειας της Οικονομικής και Κοινωνικής Επιτροπής

text:
               20.1.2005

               EL

               Επίσημη Εφημερίδα της Ευρωπαϊκής Ένωσης

               L 16/56

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Σεπτεμβρίου 2004
   για το διορισμό μέλους βρετανικής ιθαγένειας της Οικονομικής και Κοινωνικής Επιτροπής
   (2005/30/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   'Εχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση 2002/758/EK, Ευρατόμ του Συμβουλίου της 17ης Σεπτεμβρίου 2002 για το διορισμό των μελών της Οικονομικής και Κοινωνικής Επιτροπής, για την περίοδο από 21 Σεπτεμβρίου 2002 έως 20 Σεπτεμβρίου 2006 (1),

         έχοντας υπόψη την υποψηφιότητα που πρότεινε η βρετανική κυβέρνηση,
   έχοντας λάβει τη γνώμη της Επιτροπής της Ευρωπαϊκής 'Ενωσης,
   ΑΠΟΦΑΣΙΖΕΙ:
   'Αρθρο μόνο
   Ο κ. Peter COLDRICK διορίζεται μέλος της Οικονομικής και Κοινωνικής Επιτροπής, σε αντικατάσταση του κ. David FEICKERT και για το υπόλοιπο της θητείας του, δηλαδή έως τις 20 Σεπτεμβρίου 2006.

      'Εγινε στις Βρυξέλλες, στις 24 Σεπτεμβρίου 2004.

            Για το Συμβούλιο

            Ο Πρόεδρος

         L. J. BRINKHORST

      (1)  ΕΕ L 253 της 21.9.2002, σ. 9.


title: 2012/353/ΕΕ: Απόφαση του Συμβουλίου, της 22ας Ιουνίου 2012 , για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας για την τροποποίηση της συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων

text:
               4.7.2012

               EL

               Επίσημη Εφημερίδα της Ευρωπαϊκής Ένωσης

               L 174/4

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Ιουνίου 2012
   για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας για την τροποποίηση της συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων
   (2012/353/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων (1) τέθηκε σε ισχύ την 1η Ιανουαρίου 2008.

               (2)

               Στις 11 Απριλίου 2011, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Μολδαβίας περί τροποποιήσεων της εν λόγω συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων. Οι διαπραγματεύσεις ολοκληρώθηκαν επιτυχώς με τη μονογράφηση συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας για την τροποποίηση της συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων («η συμφωνία»), στις 22 Μαρτίου 2012.

               (3)

               Η συμφωνία θα πρέπει να υπογραφεί, υπό την επιφύλαξη της σύναψής της.

               (4)

               Η παρούσα απόφαση αποτελεί ανάπτυξη των διατάξεων του κεκτημένου του Σένγκεν στο οποίο το Ηνωμένο Βασίλειο δεν συμμετέχει, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (2) το Ηνωμένο Βασίλειο, συνεπώς, δεν συμμετέχει στη θέσπισή της και δεν δεσμεύεται από αυτήν ούτε υπόκειται στην εφαρμογή της.

               (5)

               Η παρούσα απόφαση αποτελεί ανάπτυξη των διατάξεων του κεκτημένου του Σένγκεν στο οποίο η Ιρλανδία δεν συμμετέχει, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (3)· η Ιρλανδία, συνεπώς, δεν συμμετέχει στη θέσπισή της και δεν δεσμεύεται από αυτήν ούτε υπόκειται στην εφαρμογή της.

               (6)

               Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας για την τροποποίηση της συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την απλούστευση της έκδοσης θεωρήσεων επιτρέπεται, εξ ονόματος της Ένωσης, υπό την επιφύλαξη της σύναψης της εν λόγω συμφωνίας (4).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 22 Ιουνίου 2012.

            Για το Συμβούλιο

            Η Πρόεδρος

         M. VESTAGER

      (1)  EE L 334 της 19.12.2007, σ. 169.

      (2)  ΕΕ L 131 της 1.6.2000, σ. 43.

      (3)  EE L 64 της 7.3.2002, σ. 20.

      (4)  Το κείμενο της συμφωνίας θα δημοσιευθεί μαζί με την απόφαση της σύναψής της.


title: Απόφαση (ΕΕ) 2016/944 του Συμβουλίου, της 6ης Ιουνίου 2016, σχετικά με τη σύναψη της συμφωνίας συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου, για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS)

text:
               15.6.2016

               EL

               Επίσημη Εφημερίδα της Ευρωπαϊκής Ένωσης

               L 157/19

         ΑΠΌΦΑΣΗ (ΕΕ) 2016/944 ΤΟΥ ΣΥΜΒΟΥΛΊΟΥ
   της 6ης Ιουνίου 2016
   σχετικά με τη σύναψη της συμφωνίας συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου, για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 172, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Σύμφωνα με την απόφαση 2006/700/ΕΚ του Συμβουλίου (2), η συμφωνία συνεργασίας για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS) μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου (3) («η συμφωνία»), υπεγράφη στις 9 Σεπτεμβρίου 2006, με την επιφύλαξη της σύναψής της σε μεταγενέστερη ημερομηνία.

               (2)

               Στόχος της συμφωνίας είναι να ενθαρρύνει, να διευκολύνει και να ενισχύσει τη συνεργασία μεταξύ των μερών στον τομέα της μη στρατιωτικής παγκόσμιας δορυφορικής πλοήγησης.

               (3)

               Η θέση της Ένωσης στο πλαίσιο της επιτροπής που ιδρύει το άρθρο 14 της συμφωνίας («η επιτροπή») πρέπει να εγκρίνεται από το Συμβούλιο, βάσει πρότασης της Επιτροπής, εφόσον η εν λόγω επιτροπή καλείται να εγκρίνει πράξεις με έννομα αποτελέσματα ή αποφάσεις αναστολής της εφαρμογής της συμφωνίας.

               (4)

               Επίσης, όσον αφορά τα θέματα τα οποία δεν έχουν έννομα αποτελέσματα και με τα οποία ασχολείται η επιτροπή, η Επιτροπή πρέπει να συντονίζει τη θέση της Ένωσης με τα κράτη μέλη.

               (5)

               Η συμφωνία θα πρέπει να εγκριθεί εξ ονόματος της Ευρωπαϊκής Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ευρωπαϊκής Ένωσης η συμφωνία συνεργασίας για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS) μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου (4).
   Άρθρο 2
   Ο πρόεδρος του Συμβουλίου ορίζει το πρόσωπο που είναι αρμόδιο εξ ονόματος της Ευρωπαϊκής Ένωσης να αποστείλει την κοινοποίηση που προβλέπεται στο άρθρο 18 παράγραφος 1 της συμφωνίας, προκειμένου να εκφραστεί η συναίνεση της Ευρωπαϊκής Ένωσης να δεσμευτεί από τη συμφωνία (5), και προβαίνει στην εξής κοινοποίηση:

      «Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται ως αναφορές στην “Ευρωπαϊκή Ένωση”.».

   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 6 Ιουνίου 2016.

            Για το Συμβούλιο

            Ο Πρόεδρος

         H.G.J. KAMP

      (1)  Έγκριση της 10ης Μαΐου 2016 (δεν έχει ακόμη δημοσιευθεί στην Επίσημη Εφημερίδα).

      (2)  Απόφαση 2006/700/ΕΚ του Συμβουλίου, της 1ης Σεπτεμβρίου 2006, σχετικά με την υπογραφή, εξ ονόματος της Κοινότητας, της συμφωνίας συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου, για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS) (ΕΕ L 288 της 19.10.2006, σ. 30).

      (3)  Συμφωνία συνεργασίας μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Κορέας, αφετέρου, για ένα μη στρατιωτικό Παγκόσμιο Δορυφορικό Σύστημα Πλοήγησης (GNSS) (ΕΕ L 288 της 19.10.2006, σ. 31).

      (4)  Το κείμενο δημοσιεύθηκε στην ΕΕ L 288 της 19.10.2006, σ. 31 με την απόφαση περί υπογραφής.

      (5)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


Avis juridique important

|

31995D0512

95/512/ΕΚ: Απόφαση αριθ. 159, της 3ης Οκτωβρίου 1995, για την τροποποίηση της απόφασης αριθ. 86 της 24ης Σεπτεμβρίου 1973 σχετικά με τον τρόπο λειτουργίας και τη σύνθεση της επιτροπής λογαριασμών της διοικητικής επιτροπής των Ευρωπαϊκών Κοινοτήτων για την κοινωνική ασφάλεια των διακινούμενων εργαζομένων

Επίσημη Εφημερίδα αριθ. L 294 της 08/12/1995 σ. 0038 - 0039

ΑΠΟΦΑΣΗ αριθ. 159 της 3ης Οκτωβρίου 1995 για την  τροποποίηση της απόφασης αριθ. 86 της 24ης Σεπτεμβρίου 1973 σχετικά με τον τρόπο λειτουργίας και τη  σύνθεση της επιτροπής λογαριασμών της διοικητικής επιτροπής των Ευρωπαϊκών Κοινοτήτων για την  κοινωνική ασφάλεια των διακινούμενων εργαζομένων (95/512/ΕΚ)Η ΔΙΟΙΚΗΤΙΚΗ ΕΠΙΤΡΟΠΗ  ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ, Έχοντας υπόψη: το άρθρο 101 παράγραφος 3 του κανονισμού (ΕΟΚ) αριθ. 574/72 του Συμβουλίου, σύμφωνα με τον οποίο η  διοικητική επιτροπή καθορίζει τον τρόπο λειτουργίας και τη σύνθεση της επιτροπής λογαριασμών, την απόφαση αριθ. 86 της 24ης Σεπτεμβρίου 1973 σχετικά με τον τρόπο λειτουργίας και τη σύνθεση της  επιτροπής λογαριασμών της διοικητικής επιτροπής των Ευρωπαϊκών Κοινοτήτων για την κοινωνική  ασφάλεια των διακινούμενων εργαζομένων, και ειδικότερα την παράγραφο 8 της εν λόγω απόφασης, την απόφαση αριθ. 106 της 8ης Ιουλίου 1976 που τροποποιεί την απόφαση αριθ. 86 της 24ης Σεπτεμβρίου  1973, Εκτιμώντας ότι, για να εξασφαλιστεί η αποτελεσματικότερη λειτουργία της επιτροπής λογαριασμών,  είναι ορθότερο να ακολουθεί η διαδοχή στην προεδρία της την σειρά διαδοχής στην προεδρία της  διοικητικής επιτροπής, ΑΠΟΦΑΣΙΖΕΙ: 1.  Η απόφαση αριθ. 106 της 8ης Ιουλίου 1976 καταργείται. 2.  Η παράγραφος 8 της απόφασης αριθ. 86 της 24ης Σεπτεμβρίου 1973 αντικαθίσταται από το ακόλουθο  κείμενο: Την προεδρία της επιτροπής λογαριασμών ασκεί για χρονική περίοδο έξι μηνών εκπρόσωπος του κράτους,  το οποίο ασκεί για την ίδια περίοδο την προεδρία της διοικητικής επιτροπής. Ο πρόεδρος της επιτροπής λογαριασμών μπορεί, σε συνεννόηση με τη γραμματεία, να λάβει κάθε μέτρο  που είναι αναγκαίο για την ταχεία επίλυση προβλημάτων που προκύπτουν στα πλαίσια των αρμοδιοτήτων  της επιτροπής λογαριασμών. Κατά κανόνα, ο πρόεδρος της επιτροπής λογαριασμών προεδρεύει στις συνεδριάσεις των ομάδων εργασίας  που συγκροτούνται για την εξέταση προβλημάτων αρμοδιότητας της επιτροπής λογαριασμών. Εάν, όμως,  αυτός κωλύεται, ή εξετάζονται εξειδικευμένα θέματα, μπορεί να ορίσει εκπρόσωπό του. Η γραμματεία της διοικητικής επιτροπής εξασφαλίζει την προετοιμασία και οργάνωση των συνεδριάσεων  της επιτροπής λογαριασμών, συντάσσει τα πρακτικά και φέρει εις πέρας κάθε εργασία που απαιτείται  για τη λειτουργία της επιτροπής λογαριασμών. 3.  Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Ισχύει από την 1η Ιανουαρίου 1996. Ο πρόεδρος της διοικητικής επιτροπής Carlos CARCΝA DE CORTΑZAR Y NEBREDA


title: 2005/952/ΕΚ: Απόφαση του Συμβουλίου, της  20ής Δεκεμβρίου 2005 , για την τροποποίηση της απόφασης 2001/264/ΕΚ για την έγκριση των κανονισμών ασφαλείας του Συμβουλίου

text:
               29.12.2005

               EL

               Επίσημη Εφημερίδα της Ευρωπαϊκής Ένωσης

               L 346/18

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 20ής Δεκεμβρίου 2005
   για την τροποποίηση της απόφασης 2001/264/ΕΚ για την έγκριση των κανονισμών ασφαλείας του Συμβουλίου
   (2005/952/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 3,
   την απόφαση 2004/338/ΕΚ, Ευρατόμ του Συμβουλίου, της 22ας Μαρτίου 2004, για την έγκριση του εσωτερικού του κανονισμού (1), και ιδίως το άρθρο 24,
   Εκτιμώντας τα ακόλουθα:

               (1)

               Στο άρθρο 2 παράγραφος 1 της απόφασης 2001/264/ΕΚ (2) προβλέπεται ότι ο γενικός γραμματέας/ύπατος εκπρόσωπος λαμβάνει τα κατάλληλα μέτρα προκειμένου να εξασφαλισθεί ότι τηρούνται οι κανονισμοί ασφαλείας του Συμβουλίου κατά το χειρισμό διαβαθμισμένων πληροφοριών ΕΕ εντός της Γενικής Γραμματείας του Συμβουλίου («ΓΓΣ»), μεταξύ άλλων και από τους εξωτερικούς συμβασιούχους της ΓΓΣ.

               (2)

               Το άρθρο 2 παράγραφος 2 της απόφασης 2001/264/ΕΚ ορίζει ότι τα κράτη μέλη λαμβάνουν τα κατάλληλα μέτρα, σύμφωνα με τις εθνικές τους ρυθμίσεις, προκειμένου να εξασφαλισθεί ότι, κατά το χειρισμό διαβαθμισμένων πληροφοριών ΕΕ εντός των υπηρεσιών και των χώρων τους, τηρούνται οι κανονισμοί ασφαλείας του Συμβουλίου, μεταξύ άλλων και από τους εξωτερικούς συμβασιούχους των κρατών μελών.

               (3)

               Η απόφαση 2001/264/ΕΚ δεν περιλαμβάνει στοιχεία για τον τρόπο με τον οποίο θα πρέπει να εφαρμόζονται οι βασικές αρχές και οι στοιχειώδεις προδιαγραφές της, στις περιπτώσεις κατά τις οποίες η ΓΓΣ αναθέτει με σύμβαση σε εξωτερικούς φορείς καθήκοντα που αφορούν, συνεπάγονται και/ή περιλαμβάνουν διαβαθμισμένες πληροφορίες ΕΕ.

               (4)

               Είναι επομένως αναγκαίο να ενσωματωθούν συγκεκριμένες κοινές στοιχειώδεις προδιαγραφές στην απόφαση 2001/264/ΕΚ.

               (5)

               Οι κοινές στοιχειώδεις προδιαγραφές θα πρέπει να τηρούνται από τα κράτη μέλη και όσον αφορά τα μέτρα που λαμβάνουν, σύμφωνα με τις εθνικές τους ρυθμίσεις, όταν αναθέτουν με σύμβαση καθήκοντα που αφορούν, συνεπάγονται και/ή περιλαμβάνουν διαβαθμισμένες πληροφορίες ΕΕ σε εξωτερικούς φορείς που μνημονεύονται στο άρθρο 2 παράγραφος 2 της απόφασης 2001/264/ΕΚ.

               (6)

               Οι κοινές στοιχειώδεις προδιαγραφές θα πρέπει να εφαρμόζονται χωρίς να θίγονται σχετικές πράξεις και συγκεκριμένα η οδηγία 2004/18/ΕΚ (3), ο κανονισμός (ΕΚ, Ευρατόμ) αριθ. 1605/2002/ΕΚ (4), και οι κανόνες εφαρμογής του, και η συμφωνία του ΠΟΕ περί δημοσίων συμβάσεων προμηθειών (GPA),

         ΑΠΟΦΑΣΙΖΕΙ:
   Άρθρο 1
   Προστίθεται η ακόλουθη πρόταση στο μέρος Ι σημείο 8 του παραρτήματος της απόφασης 2001/264/ΕΚ:

      «Στις στοιχειώδεις αυτές προδιαγραφές περιλαμβάνονται επίσης στοιχειώδεις προδιαγραφές που ισχύουν στις περιπτώσεις κατά τις οποίες η ΓΓΣ αναθέτει με σύμβαση σε βιομηχανικούς ή άλλους φορείς καθήκοντα που αφορούν, συνεπάγονται και/ή περιλαμβάνουν διαβαθμισμένες πληροφορίες ΕΕ· αυτές οι κοινές στοιχειώδεις προδιαγραφές περιλαμβάνονται στο τμήμα ΧΙΙΙ του μέρους ΙΙ.»

   Άρθρο 2
   Το κείμενο που περιλαμβάνεται στο παράρτημα της παρούσας απόφασης ενσωματώνεται στην απόφαση 2001/264/ΕΚ ως τμήμα ΧΙΙΙ του μέρους ΙΙ του παραρτήματός της.
   Άρθρο 3
   Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

      Βρυξέλλες, 20 Δεκεμβρίου 2005.

            Για το Συμβούλιο

            Η Πρόεδρος

         M. BECKETT

      (1)  ΕΕ L 106 της 15.4.2004, σ. 22· απόφαση όπως τροποποιήθηκε από την απόφαση 2004/701/ΕΚ, Ευρατόμ (ΕΕ L 319 της 20.10.2004, σ. 15).

      (2)  ΕΕ L 101 της 11.4.2001, σ. 1· απόφαση όπως τροποποιήθηκε τελευταία από την απόφαση 2005/571/ΕΚ (ΕΕ L 193 της 23.7.2005, σ. 31).

      (3)  Οδηγία 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (ΕΕ L 134 της 30.4.2004, σ. 114).

      (4)  Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002, σ. 1).

      ΠΑΡΑΡΤΗΜΑ

         «ΤΜΗΜΑ ΧΙΙΙ
         ΚΟΙΝΕΣ ΣΤΟΙΧΕΙΩΔΕΙΣ ΠΡΟΔΙΑΓΡΑΦΕΣ ΓΙΑ ΤΗ ΒΙΟΜΗΧΑΝΙΚΗ ΑΣΦΑΛΕΙΑ

                     1.

                     Το παρόν τμήμα εξετάζει τις πτυχές ασφάλειας βιομηχανικών δραστηριοτήτων που αφορούν αποκλειστικά τη διαπραγμάτευση και ανάθεση συμβάσεων οι οποίες αναθέτουν καθήκοντα που αφορούν, συνεπάγονται και/ή περιλαμβάνουν διαβαθμισμένες πληροφορίες ΕΕ, και την υλοποίηση αυτών των συμβάσεων από βιομηχανικούς ή άλλους φορείς, συμπεριλαμβανομένης της διάθεσης διαβαθμισμένων πληροφοριών ΕΕ ή της πρόσβασης σε αυτές κατά τη διαδικασία ανάθεσης κρατικών συμβάσεων (περίοδος υποβολής προσφορών και διαπραγματεύσεις πριν από την ανάθεση της σύμβασης).

               ΟΡΙΣΜΟΙ

                     2.

                     Για τους σκοπούς αυτών των κοινών στοιχειωδών προδιαγραφών, ισχύουν οι ακόλουθοι ορισμοί:

                                 α)

                                 “διαβαθμισμένη σύμβαση”: σύμβαση για την προμήθεια υλικού, την εκτέλεση έργου ή την παροχή υπηρεσιών, της οποίας η υλοποίηση απαιτεί ή περιλαμβάνει την πρόσβαση σε διαβαθμισμένες πληροφορίες ΕΕ ή την παραγωγή τέτοιων πληροφοριών·

                                 β)

                                 “διαβαθμισμένη σύμβαση υπεργολαβίας”: σύμβαση που συνάπτεται μεταξύ ενός κύριου εργολάβου και ενός υπεργολάβου (επιμέρους συμβαλλόμενου) για την προμήθεια υλικού, την εκτέλεση έργου ή την παροχή υπηρεσιών, της οποίας η υλοποίηση απαιτεί ή περιλαμβάνει την πρόσβαση σε διαβαθμισμένες πληροφορίες ΕΕ ή την παραγωγή τέτοιων πληροφοριών·

                                 γ)

                                 “εργολάβος”: φυσικό ή νομικό πρόσωπο που έχει τη νομική ικανότητα ανάληψης συμβάσεων·

                                 δ)

                                 “καθορισμένη αρχή ασφαλείας (ΚΑΑ)”: αρχή η οποία είναι υπόλογη στην εθνική αρχή ασφαλείας (ΕΑΑ) κράτους μέλους της ΕΕ και έχει καθήκον, αφενός, να ενημερώνει τους βιομηχανικούς και άλλους φορείς σχετικά με την εθνική πολιτική στα θέματα βιομηχανικής ασφάλειας και, αφετέρου, να τους καθοδηγεί και να τους συνδράμει κατά την εφαρμογή αυτής της εθνικής πολιτικής. Η ΕΑΑ μπορεί να ασκεί τα καθήκοντα της ΚΑΑ·

                                 ε)

                                 “έλεγχος ασφαλείας φορέα”: διοικητική απόφαση της ΕΑΑ/ΚΑΑ η οποία πιστοποιεί ότι, από πλευράς ασφάλειας, ο φορέας μπορεί να εξασφαλίσει επαρκώς την προστασία διαβαθμισμένων πληροφοριών ΕΕ ορισμένου βαθμού ασφαλείας και ότι το προσωπικό του που χρειάζεται να έχει πρόσβαση σε διαβαθμισμένες πληροφορίες ΕΕ υπόκειται στον δέοντα έλεγχο ασφαλείας και έχει ενημερωθεί για τις απαιτήσεις ασφαλείας που είναι αναγκαίες για την πρόσβαση σε διαβαθμισμένες πληροφορίες ΕΕ και για την προστασία αυτών των πληροφοριών·

                                 στ)

                                 “βιομηχανικός ή άλλος φορέας”: φορέας που ασχολείται με την προμήθεια υλικών αγαθών, την εκτέλεση έργων ή την παροχή υπηρεσιών· ο ορισμός αυτός αφορά βιομηχανικούς, εμπορικούς, επιστημονικούς, ερευνητικούς, εκπαιδευτικούς ή αναπτυξιακούς φορείς καθώς και φορείς παροχής υπηρεσιών·

                                 ζ)

                                 “βιομηχανική ασφάλεια”: η εφαρμογή προστατευτικών μέτρων και διαδικασιών ώστε να προλαμβάνεται, να εντοπίζεται και να αποκαθίσταται η απώλεια ή η διαρροή διαβαθμισμένων πληροφοριών ΕΕ τις οποίες διαχειρίζεται ο κύριος εργολάβος ή ο υπεργολάβος κατά τις διαπραγματεύσεις πριν από την ανάθεση της σύμβασης και κατά την εκτέλεση της σύμβασης·

                                 η)

                                 “εθνική αρχή ασφαλείας (ΕΑΑ)”: η κρατική αρχή κράτους μέλους της ΕΕ που έχει την τελική ευθύνη για την προστασία των διαβαθμισμένων πληροφοριών ΕΕ·

                                 θ)

                                 “συνολική διαβάθμιση ασφαλείας της σύμβασης”: καθορισμός της διαβάθμισης ασφαλείας της σύμβασης στο σύνολό της, με βάση τη διαβάθμιση των πληροφοριών και/ή του υλικού που πρόκειται ή ενδέχεται να παραχθούν, να διατεθούν ή να προσπελαθούν δυνάμει οιουδήποτε μέρους της σύμβασης. Η συνολική διαβάθμιση ασφαλείας μιας σύμβασης δεν επιτρέπεται να είναι κατώτερη από την ανώτατη διαβάθμιση οποιουδήποτε μέρους της αλλά μπορεί να είναι ανώτερη λόγω του αθροιστικού αποτελέσματος·

                                 ι)

                                 “έγγραφο θεμάτων ασφαλείας (ΕΘΑ)”: έγγραφο ειδικών συμβατικών όρων, που εκδίδει η αναθέτουσα αρχή, το οποίο αποτελεί αναπόσπαστο μέρος διαβαθμισμένης σύμβασης που συνεπάγεται πρόσβαση σε διαβαθμισμένες πληροφορίες ΕΕ ή παραγωγή τέτοιων πληροφοριών και καθορίζει τις απαιτήσεις ασφαλείας ή τα στοιχεία της σύμβασης που χρειάζονται προστασία·

                                 ια)

                                 “οδηγός διαβάθμισης ασφαλείας (ΟΔΑ)”: έγγραφο στο οποίο περιγράφονται τα στοιχεία προγράμματος ή σύμβασης που είναι διαβαθμισμένα και καθορίζεται η εφαρμοστέα διαβάθμιση ασφαλείας. Ο ΟΔΑ μπορεί να επεκτείνεται καθ’ όλη τη διάρκεια του προγράμματος ή της σύμβασης και ενδέχεται να γίνεται εκ νέου διαβάθμιση των στοιχείων, ακόμα και σε κατώτερη βαθμίδα. Ο ΟΔΑ πρέπει να αποτελεί τμήμα του ΕΘΑ.

               ΟΡΓΑΝΩΣΗ

                     3.

                     Η Γενική Γραμματεία του Συμβουλίου μπορεί να αναθέτει με σύμβαση σε βιομηχανικούς ή άλλους φορείς που έχουν την έδρα τους σε κράτος μέλος, καθήκοντα που αφορούν, συνεπάγονται και/ή περιλαμβάνουν διαβαθμισμένες πληροφορίες ΕΕ.

                     4.

                     Κατά την ανάθεση διαβαθμισμένων συμβάσεων, η Γενική Γραμματεία του Συμβουλίου διασφαλίζει ότι τηρούνται όλες οι απαιτήσεις που απορρέουν από τις στοιχειώδεις προδιαγραφές.

                     5.

                     Κάθε κράτος μέλος εξασφαλίζει ότι η ΕΑΑ του διαθέτει τις κατάλληλες δομές ώστε να εφαρμόζει τις στοιχειώδεις προδιαγραφές περί βιομηχανικής ασφάλειας. Στις δομές αυτές μπορεί να περιλαμβάνονται μία ή περισσότερες ΚΑΑ.

                     6.

                     Την τελική ευθύνη για την προστασία των διαβαθμισμένων πληροφοριών ΕΕ εντός βιομηχανικών ή άλλων φορέων φέρουν οι διευθυντικοί διαχειριστές των φορέων αυτών.

                     7.

                     Όταν ανατίθεται σύμβαση ή σύμβαση υπεργολαβίας η οποία υπόκειται στις στοιχειώδεις προδιαγραφές, η Γενική Γραμματεία του Συμβουλίου και/ή οι ΕΑΑ/ΚΑΑ, αναλόγως, ενημερώνουν αμέσως την ΕΑΑ/ΚΑΑ του κράτους μέλους όπου έχει την έδρα του ο κύριος εργολάβος ή ο υπεργολάβος.

               ΔΙΑΒΑΘΜΙΣΜΕΝΕΣ ΣΥΜΒΑΣΕΙΣ

                     8.

                     Για τη διαβάθμιση ασφαλείας των διαβαθμισμένων συμβάσεων πρέπει να λαμβάνονται υπόψη οι ακόλουθες αρχές:

                                 α)

                                 η Γενική Γραμματεία του Συμβουλίου καθορίζει, αναλόγως, τα σημεία της σύμβασης που πρέπει να προστατευθούν και τη συνεπαγόμενη διαβάθμιση ασφαλείας, λαμβάνοντας υπόψη την αρχική διαβάθμιση ασφαλείας που η πηγή προέλευσης έχει καθορίσει για πληροφορίες παραχθείσες πριν από την ανάθεση της σύμβασης·

                                 β)

                                 η συνολική διαβάθμιση ασφαλείας της σύμβασης δεν επιτρέπεται να είναι κατώτερη από την ανώτατη διαβάθμιση οποιουδήποτε μέρους της·

                                 γ)

                                 οι διαβαθμισμένες πληροφορίες ΕΕ που παράγονται κατά τη διάρκεια συμβατικής δραστηριότητας διαβαθμίζονται σύμφωνα με τον ΟΔΑ·

                                 δ)

                                 όταν χρειάζεται, η Γενική Γραμματεία του Συμβουλίου έχει την αρμοδιότητα να μεταβάλλει τη συνολική διαβάθμιση ασφαλείας της σύμβασης ή τη διαβάθμιση ασφαλείας οιουδήποτε μέρους της σύμβασης, κατόπιν διαβούλευσης με την πηγή προέλευσης, καθώς και να ενημερώνει όλα τα ενδιαφερόμενα μέρη·

                                 ε)

                                 οι διαβαθμισμένες πληροφορίες που παρέχονται στον κύριο εργολάβο ή τον υπεργολάβο ή παράγονται κατά τη διάρκεια συμβατικής δραστηριότητας δεν πρέπει να χρησιμοποιούνται για σκοπούς άλλους από εκείνους που ορίζει η διαβαθμισμένη σύμβαση και δεν πρέπει να κοινολογούνται σε τρίτα μέρη χωρίς προηγούμενη γραπτή συγκατάθεση της πηγής προέλευσης.

                     9.

                     Οι ΕΑΑ/ΚΑΑ των κρατών μελών έχουν την ευθύνη να εξασφαλίζουν ότι οι κύριοι εργολάβοι και οι υπεργολάβοι στους οποίους έχουν ανατεθεί διαβαθμισμένες συμβάσεις που περιλαμβάνουν πληροφορίες με διαβάθμιση CONFIDENTIEL UE ή SECRET UE, λαμβάνουν όλα τα δέοντα μέτρα για την προστασία αυτών των διαβαθμισμένων πληροφοριών ΕΕ που τους παρέχονται ή τις οποίες παράγουν κατά την εκτέλεση των διαβαθμισμένων συμβάσεων, σύμφωνα με τους εθνικούς νόμους και κανόνες. Η μη συμμόρφωση με τις απαιτήσεις ασφαλείας μπορεί να έχει ως συνέπεια την καταγγελία της σύμβασης.

                     10.

                     Όλοι οι βιομηχανικοί ή άλλοι φορείς οι οποίοι συμμετέχουν σε διαβαθμισμένες συμβάσεις που συνεπάγονται πρόσβαση σε πληροφορίες με διαβάθμιση CONFIDENTIEL UE ή SECRET UE, πρέπει να διαθέτουν εθνική πιστοποίηση ελέγχου ασφαλείας φορέα. Η πιστοποίηση αυτή χορηγείται από την ΕΑΑ/ΚΑΑ κράτους μέλους και επιβεβαιώνει ότι ένας φορέας μπορεί να εξασφαλίσει επαρκώς την προστασία διαβαθμισμένων πληροφοριών ΕΕ ανάλογα με την εκάστοτε διαβάθμιση ασφαλείας.

                     11.

                     Η ΕΑΑ/ΚΑΑ είναι υπεύθυνη για να χορηγεί, σύμφωνα με τους εθνικούς κανόνες, πιστοποιητικό ελέγχου ασφαλείας προσωπικού σε όλα τα πρόσωπα τα οποία απασχολούνται σε βιομηχανικούς ή άλλους φορείς που έχουν την έδρα τους στο εν λόγω κράτος μέλος και τα οποία, λόγω των καθηκόντων τους, απαιτείται να έχουν πρόσβαση σε πληροφορίες ΕΕ με διαβάθμιση CONFIDENTIEL UE ή SECRET UE, δυνάμει διαβαθμισμένης σύμβασης.

                     12.

                     Οι διαβαθμισμένες συμβάσεις πρέπει να περιλαμβάνουν ΕΘΑ όπως ορίζεται στο σημείο 2i). Το ΕΘΑ πρέπει να περιέχει ΟΔΑ.

                     13.

                     Η Γενική Γραμματεία του Συμβουλίου, πριν αρχίσει τη διαπραγμάτευση διαβαθμισμένης σύμβασης, επικοινωνεί με την ΕΑΑ/ΚΑΑ των κρατών μελών στα οποία έχουν την έδρα τους οι βιομηχανικοί ή άλλοι ενδιαφερόμενοι οικονομικοί φορείς, ώστε να επιβεβαιώσει ότι διαθέτουν έγκυρη πιστοποίηση ελέγχου ασφαλείας φορέα που ανταποκρίνεται στη διαβάθμιση ασφαλείας της συγκεκριμένης σύμβασης.

                     14.

                     Η αναθέτουσα αρχή δεν αναθέτει διαβαθμισμένη σύμβαση στον επικρατέστερο υποψήφιο ανάδοχο προτού λάβει έγκυρη πιστοποίηση ελέγχου ασφαλείας φορέα.

                     15.

                     Δεν απαιτείται πιστοποίηση ελέγχου ασφαλείας φορέα για συμβάσεις που περιλαμβάνουν πληροφορίες με διαβάθμιση RESTREINT UE, εκτός εάν απαιτείται από τους εθνικούς νόμους και κανόνες των κρατών μελών.

                     16.

                     Στις προσκλήσεις υποβολής προσφορών που αφορούν διαβαθμισμένες συμβάσεις πρέπει να προβλέπεται ότι οι συμμετέχοντες που τελικά δεν υποβάλλουν προσφορά ή δεν επιλέγονται είναι υποχρεωμένοι να επιστρέψουν όλα τα έγγραφα εντός συγκεκριμένης προθεσμίας.

                     17.

                     Ενδέχεται ο κύριος εργολάβος να χρειαστεί να διαπραγματευθεί διαβαθμισμένες συμβάσεις υπεργολαβίας με υπεργολάβους σε διάφορα επίπεδα. Στην περίπτωση αυτή έχει την ευθύνη να εξασφαλίσει ότι όλες οι δραστηριότητες υπεργολαβίας ανατίθενται σύμφωνα με τις κοινές στοιχειώδεις προδιαγραφές που περιέχονται στο παρόν τμήμα. Ωστόσο, ο κύριος εργολάβος δεν πρέπει να παρέχει διαβαθμισμένες πληροφορίες ΕΕ ή διαβαθμισμένο υλικό ΕΕ σε υπεργολάβο χωρίς την προηγούμενη γραπτή συγκατάθεση της πηγής προέλευσης.

                     18.

                     Οι όροι βάσει των οποίων ο κύριος εργολάβος μπορεί να συνάπτει σύμβαση υπεργολαβίας πρέπει να καθορίζονται στην προσφορά και στη σύμβαση. Δεν μπορεί να ανατίθεται σύμβαση υπεργολαβίας σε φορείς οι οποίοι έχουν την έδρα τους σε κράτος που δεν είναι μέλος της ΕΕ, χωρίς ρητή γραπτή εξουσιοδότηση της Γενικής Γραμματείας του Συμβουλίου.

                     19.

                     Καθ’ όλη τη διάρκεια της σύμβασης, η συμμόρφωση με όλες τις διατάξεις ασφαλείας που περιέχει η σύμβαση ελέγχεται από την αρμόδια ΕΑΑ/ΚΑΑ σε συντονισμό με τη Γενική Γραμματεία του Συμβουλίου. Τα συμβάντα στον τομέα της ασφάλειας πρέπει να αναφέρονται σύμφωνα με τις διατάξεις του μέρους ΙΙ, τμήμα Χ των κανονισμών ασφαλείας. Τυχόν μεταβολή ή ανάκληση πιστοποίησης ελέγχου ασφαλείας φορέα αναφέρεται αμέσως στη Γενική Γραμματεία του Συμβουλίου και σε όλες τις ΕΑΑ/ΚΑΑ στις οποίες είχε κοινοποιηθεί.

                     20.

                     Όταν καταγγέλλεται διαβαθμισμένη σύμβαση ή διαβαθμισμένη σύμβαση υπεργολαβίας, η Γενική Γραμματεία του Συμβουλίου και/ή οι ΕΑΑ/ΚΑΑ, αναλόγως, ενημερώνουν αμέσως τις ΕΑΑ/ΚΑΑ των κρατών μελών στα οποία έχει την έδρα του ο εργολάβος ή ο υπεργολάβος.

                     21.

                     Μετά την καταγγελία ή την ολοκλήρωση της διαβαθμισμένης σύμβασης ή της διαβαθμισμένης σύμβασης υπεργολαβίας, οι κύριοι εργολάβοι και οι υπεργολάβοι εξακολουθούν να τηρούν τις κοινές στοιχειώδεις προδιαγραφές που περιέχονται στο παρόν τμήμα και το απόρρητο των διαβαθμισμένων πληροφοριών.

                     22.

                     Ειδικοί κανόνες για τη διάθεση των διαβαθμισμένων πληροφοριών μετά τη λήξη της σύμβασης προβλέπονται στο ΕΘΑ ή σε άλλες σχετικές διατάξεις που αφορούν απαιτήσεις ασφαλείας.

               ΕΠΙΣΚΕΨΕΙΣ

                     23.

                     Σε συνεργασία με την αρμόδια ΕΑΑ/ΚΑΑ πρέπει να οργανώνονται επισκέψεις υπαλλήλων της Γενικής Γραμματείας του Συμβουλίου σε βιομηχανικούς ή άλλους φορείς των κρατών μελών που εκτελούν διαβαθμισμένες συμβάσεις ΕΕ. Επισκέψεις υπαλλήλων βιομηχανικών ή άλλων φορέων στο πλαίσιο διαβαθμισμένων συμβάσεων ΕΕ πρέπει να συμφωνούνται μεταξύ των ενδιαφερόμενων ΕΑΑ/ΚΑΑ. Ωστόσο, οι ΕΑΑ/ΚΑΑ που συμμετέχουν σε διαβαθμισμένη σύμβαση ΕΕ δύνανται να συμφωνήσουν διαδικασία απευθείας διακανονισμού των επισκέψεων υπαλλήλων βιομηχανικών ή άλλων φορέων.

               ΔΙΑΒΙΒΑΣΗ ΚΑΙ ΜΕΤΑΦΟΡΑ ΔΙΑΒΑΘΜΙΣΜΕΝΩΝ ΠΛΗΡΟΦΟΡΙΩΝ ΕΕ

                     24.

                     Όσον αφορά τη διαβίβαση διαβαθμισμένων πληροφοριών ΕΕ, ισχύουν οι διατάξεις του μέρους ΙΙ τμήμα VII κεφάλαιο ΙΙ και, εφόσον χρειάζεται, του τμήματος ΧΙ των παρόντων κανονισμών ασφαλείας. Συμπληρωματικά προς τις διατάξεις αυτές, εφαρμόζονται και τυχόν υφιστάμενες διαδικασίες που ισχύουν στα κράτη μέλη.

                     25.

                     Η διεθνής μεταφορά διαβαθμισμένου υλικού ΕΕ που αφορά διαβαθμισμένες συμβάσεις εκτελείται σύμφωνα με τις εθνικές διαδικασίες των κρατών μελών. Κατά τον έλεγχο των ρυθμίσεων ασφαλείας για τη διεθνή μεταφορά, ισχύουν οι ακόλουθες αρχές:

                                 α)

                                 η ασφάλεια είναι εγγυημένη σε όλα τα στάδια της μεταφοράς και υπό οιεσδήποτε συνθήκες, από το αρχικό σημείο προέλευσης ως τον τελικό προορισμό·

                                 β)

                                 ο βαθμός προστασίας κάθε αποστολής στοιχείων προσδιορίζεται με βάση την ανώτατη διαβάθμιση του υλικού που περιέχεται στην αποστολή·

                                 γ)

                                 εάν χρειάζεται, εξασφαλίζεται πιστοποίηση ελέγχου ασφαλείας φορέα για τις εταιρείες που πραγματοποιούν τη μεταφορά. Στις περιπτώσεις αυτές, το προσωπικό που χειρίζεται την αποστολή στοιχείων υπόκειται σε έλεγχο ασφαλείας σύμφωνα με τις κοινές στοιχειώδεις προδιαγραφές του παρόντος τμήματος·

                                 δ)

                                 οι μεταφορές εκτελούνται κατά το δυνατόν από σημείο σε σημείο και ολοκληρώνονται όσο πιο γρήγορα το επιτρέπουν οι εκάστοτε συνθήκες·

                                 ε)

                                 εφόσον είναι εφικτό, τα δρομολόγια πρέπει να διέρχονται μόνον από κράτη μέλη της ΕΕ. Δρομολόγια μέσω κρατών που δεν είναι μέλη της ΕΕ πρέπει να πραγματοποιούνται μόνον κατόπιν εξουσιοδότησης των ΕΑΑ/ΚΑΑ του κράτους τόσο του αποστολέα όσο και του παραλήπτη·

                                 στ)

                                 πριν από οιαδήποτε μεταφορά διαβαθμισμένου υλικού ΕΕ, ο αποστολέας πρέπει να καταρτίζει σχέδιο μεταφοράς το οποίο εγκρίνουν οι ενδιαφερόμενες ΕΑΑ/ΚΑΑ.»